Էլեն Ռոզենբլում

**Էլեն Ֆ. Ռոզենբլում** (, ), ամերիկացի իրավաբան, քաղաքական գործիչ, Օրեգոնի գլխավոր դատախազ (2012 թվականից)։ Նա Օրեգոնի պատմության մեջ առաջին կին գլխավոր դատախազն է, իսկ 2005-ից 2011 թվականներին դատավոր է եղել Օրեգոնի վերաքննիչ դատարանում։

## Վաղ կյանք
Ռոզենբլումը ծնվել է Կալիֆորնիայի Բերքլի քաղաքում, ազգությամբ հրեա Վիկտոր և Լուիզա Ռոզենբլումների ընտանիքում։ Եղել է ութ զավակներից մեկը։ Ընտանիքը տեղափոխվել է Էվանսթոն, Իլինոյս, որտեղ Ռոզենբլումի հայրը 40 տարի Հյուսիսարևմտյան համալսարանում իրավագիտություն է դասավանդել, իսկ 1968-ից 1970 թվականներին եղել է Ռիդ քոլեջի () տնօրենը։ Ռոզենբլումը սովորել է Էվանսթոն Թաունշիփի ավագ դպրոցում (), այնուհետև ընդունվել Սկրիփս քոլեջը ( ): 1971 թվականին ավարտել է Օրեգոնի համալսարանի բակալավրիատը, որտեղ էլ 1975 թվականին իրավաբանական գիտությունների դոկտորի կոչում է ստացել։

## Իրավաբանական կարիերա
1975 թվականին Ռոզենբլումը  Յուջինի Համմոնս, Ֆիլիպս և Ջենսեն փաստաբանական գրասենյակում () է աշխատել, իսկ ավելի ուշ դարձել է ընկերության բաժնետեր։ 1980 թվականին նա դարձել է ֆինանսական հանցագործությունների գծով դատախազի օգնական Օրեգոնի շրջանային դատարանում։1989 թվականին նահանգապետ Նիլ Գոլդշմիդտը Ռոզենբլումին նշանակել է Մուլթնոմայի տարածաշրջանային դատարանի դատավոր (), որտեղ նա աշխատել է մինչև 1993 թվականը, այնուհետև նահանգապետ Բարբարա Ռոբերթսը նրան նշանակել է Մուլթնոմայի շրջանային դատարանի դատավոր (): 2005 թվականին նահանգապետ Թեդ Կուլոնգոսկու նախաձեռնությամբ Ռոզենբլումը տեղափոխվել է Օրեգոնի վերաքննիչ դատարան, 2006 թվականին դատավոր է ընտրվել վեց տարի ժամկետով և 2011 թվականի մայիսին դադարեցրել է պաշտոնավարումը։

## Գլխավոր դատախազ
Ջոն Կրոգերի հրաժարականից հետո Ռոզենբլումը 2012 թվականի հունվարին սկսել է իր նախընտրական քարոզարշավը ՝ դեմոկրատական կուսակցության կողմից այդ պաշտոնում առաջադրվելու համար։ ԱՄՆ դատախազ Դուայթ Հոլթոնը նույնպես միացել է ընտրապայքարին և սկզբնական շրջանում ստացել է նահանգի իրավապահ մարմինների մեծամասնության աջակցությունը։ Երբ Հոլթոնը քննադատել է Օրեգոնի բժշկական մարիխուանայի մասին օրենքը (), Ռոզենբլումը ստացել է Օրեգոնում մարիխուանայի օրինականացման կողմնակիցների աջակցությունը ՝ խոստանալով պաշտպանել բժշկական մարիխուանա ընդունող բուժառուների իրավունքները։ Դեմոկրատական կուսակցության Մայիսյան ընտրություններում նա հաղթել է Հոլթոնին գրեթե 30 տոկոս ավելի ձայների հարաբերակցությամբ և առաջադրել իր թեկնածությունը համընդհանուր ընտրություններում։

2012 թվականի հունիսի 29-ին նահանգապետ Ջոն Կիտցհաբերը Ռոզենբլումին նշանակել է Կրոգերի պաշտոնում։ Ռոզենբլումը դարձել է Օրեգոն նահանգի առաջին կին գլխավոր դատախազը։ Նա այդ պաշտոնում աշխատել է մինչև հունվար ամիսը և հաղթել է նոյեմբերին կայացած համընդհանուր ընտրություններում։ Թեև ոչ մի հանրապետական չի ներկայացել նախնական ընտրություններում, Պորտլենդի փաստաբան Ջեյմս Բուխալը ստացել է բավարար ձայներ՝ նոյեմբերին կայացած քվեարկությանը մասնակցելու համար։

2016 թվականի նոյեմբերին Ռոզենբլումը  վերընտրվել է գլխավոր դատախազի պաշտոնում ՝ հաղթելով հանրապետական ​​թեկնածու Դենիել Քրոուին։

2020 թվականի հուլիսին Ռոզենբլումը դատական հայց է ներկայացրել Դաշնային կառավարության դեմ ՝ մեղադրելով վերջինիս ցուցարարներին ապօրինի ձերբակալելու մեջ, այն բանից հետո, երբ կադրեր են հայտնվել, որոնցում երևում է, թե ինչպես են  ոստիկանները բռնի ուժով բերման ենթարկում ցուցարարներին։

2023 թվականի սեպտեմբերի 19-ին Ռոզենբլումը հայտարարել է, որ չի մասնակցի գլխավոր դատախազի պաշտոնի համար 2024 թվականին անցկացվելիք ընտրություններին։

## Անձնական կյանք
Ռոզենբլումն ամուսնացած է Ռիչարդ Միքերի հետ, որը մինչև 2015 թվականը Պորտլենդի «Willamette Week» թերթի հրատարակիչը և համասեփականատերն է եղել։ Զույգը երկու չափահաս երեխա ունի։

## Ծանոթագրություններ


## Արտաքին հղումներ
* Կառավարության կայք
* Թեկնածուական կայք
 
Կատեգորիա:21-րդ դարի ամերիկացի քաղաքական գործիչներ
Կատեգորիա:Ամերիկացի իրավաբաններ
Կատեգորիա:Ամերիկացի փաստաբաններ